Jon Lauritz Qvisling

**Jon Lauritz Qvisling** (1844–1930) var en norsk teolog og sakprosaforfatter fra Telemark. 

Han var prest og senere prost i ulike kirkesogn i Telemark. Han var også kjent for et rikt genealogisk og historisk forfatterskap, og utga et stort antall verker om Telemarks historie, lokalhistorie, prestehistorie, gårdshistorie og gamle Telemarksslekter, i tillegg til bøker om generelle historiske temaer,  skjønnlitterære verker, dikt og forskjellig annen sakprosa.

Han var far til Vidkun Quisling (1887–1945).
## Liv og virke
### Bakgrunn
Han ble født som sønn av lensmann Lars Abraham Qvisling (1816–1876) og Gro Jonsdatter Spokkeli (1821–1900) i Fyresdal i en gammel Telemarksfamilie. Qvisling-navnet stammet fra den danskfødte presten Laurits Ibsøn Quislinus. Navnet er en latinisert utgave av Kvislemark på Sjælland, som Lauritz Quislinus antok da han kom til Christiania som slottsprest i slutten av 1600-årene. 
### Prest
Jon Lauritz Qvisling ble cand.theol. i 1869. I 1876 inntrådte han i geistlig embedsstilling som residerende kapellan til Sandsvær. Han var i perioden 1879–1893 prest i hjembygden, og ble deretter forflyttet til Drammen i 1893, og var fra 1901 prost i Skien.

### Forfatter
En særegen del av Qvislings forfatterskap gjenspeiler hans dype interesse for åndeverdenen, med verker som *Om aanderne eller englene* (1890) og *Djævelen og hans engle* (1897). Derfor har det noen ganger blitt sagt at Vidkun Quisling vokste opp med en virkelighetsfjern far, men i forhold til sin samtid var ikke Qvisling senior noen eksentriker. Quisling-biograf Hans Fredrik Dahl kommenterer at *«bøkene [hans] fikk da også gjennomgående god mottakelse i den teologiske fagpresse, selv om teologiens utvikling etter århundreskiftet tok helt andre veier og gjorde denne type granskninger mindre aktuelle også i den vitenskapelige diskusjon. Jon Qvislings teologi hadde imidlertid den begrensning av den var hjemmegjort: skrevet i prestegårdens ensomhet, uten systematisk tilgang til den nyeste internasjonale faglitteratur og debatt annet enn den mest opplagte.»* (Hans Fredrik Dahl: *Vidkun Quisling: En fører blir til*, 1991, s. 41.)

I sitt kjente lokalhistoriske verk *Gjerpen. En Bygdebok* (1919/1921) har J.L. Qvisling flere nøkterne og jordnære kommentarer, bl.a. om det høystemte verset på en minnestøtte fra kronprins Fredriks besøk 1788 i Skien: "Det synes underlig, især naar man tænker paa den tullete far i Danmark og den meget uanselige kronprins, at slikt kunde bydes og mottages, uten at føles som den groveste harcellas. Men saa var tiden." (*Gaardshistorie I*, «Klosteret på Gimsø»).

### Familie, etterkommere
Jon Lauritz Qvisling var gift med Anna Caroline Bang (1860–1941) og far til Vidkun Quisling (1887–1945), og til Jørgen Bang Quisling (1888–1954), Esther Quisling (1893–1914) og Arne Quisling (1898–1991).

## Publikasjoner
* 1925: *Spredte studier over forskjellige emner*
* 1924: *Lokalhistoriske avhandlinger : væsentlig vedkommende Telemarken*
* 1920: *Historiske avhandlinger*
* 1919 og 1921: *Gjerpen. En bygdebok.* «DEN HISTORISKE DEL II» (1919) og «GAARDSHISTORIE I» (1921) 
* 1915: *Av den jødiske kongesaga : i dens begyndelse, midte og slutning*
* 1912: *Fyresdals historie* – nyutgitt i 2001 av Fyresdal sogelag
* 1912: *Fra mine unge aar : erindringer og optegnelser* – nyutgitt (faksimile) i 2004 av Norgesforlaget
* 1911: *Danmarks krig med Tyskland : efter øienvidners skildringer*
* 1911: *Troværdige Spøkelseshistorier*
* 1909: *Betragtninger over høimessetekster til alle søndage og festdage i kirkeaaret*
* 1909: *Mystiske fænomener i menneskelivet*
* 1908: *Til øvre Telemarkens historie : spredte bidrag fra det 18. og 19. aarhundrede*
* 1906: *Konfirmationen : en kort oversigt over dens historiske udvikling fra de ældste tider samt nogle bemerkninger ved de vigtigste forslag til forandring*
* 1906: *Øvre Telemarkens historie : i det 17de aarhundrede*
* 1904: *Efterladte historiske optegnelser : særlig vedkommende Skien, Laardal og Kviteseid –* medforfatter: Andreas Blom
* 1904: *Gjerpens prestegjelds og presters historie, I*
* 1904: *Ti prækener*
* 1902: *Prester i øvre Telemarken : fra de ældste tider til omkring 1600*
* 1899: *Jesu lidelse og død : paa grundlag af beretningen hos Matthæus fremstillet i historisk sammenhæng*
* 1898: *Naar kommer Guds rige? : Prædiken holdt i Strømsø kirke anden søndag i advent 1897*
* 1897: *Djævelen og hans Engle*
* 1896: *Billeder fra Jesu liv*
* 1896: *Djævelens gjerninger i forhold til Gud, Midleren og menneskene*
* 1895: *De besatte i Det Nye Testamente*
* 1893: *August Peter Top : sognepræst til Nissedal 1815-21*
* 1893: *Optegnelser om Provsterne i øvre Telemarken de tre førsteAarhundreder efter Reformationen, 1537-1837*
* 1893: *Optegnelser om Provster i øvre Telemarken under Katholicismen*
* 1893: *Familierne Paus og Post i Telemarken : nogle Optegnelser*
* 1892: *De hellige Engle*
* 1892: *Om behandling af placenta prævia*	
* 1890: *Om Aanderne eller Englene : efter den hellige Skrifts Lære*
* 1889: *Lignelsen om Den rige Mand og den fattige Lazarus : til Oplysning om Forholdene efter Døden*
* 1888: *Fyresdals Prestegjelds og Presters Historie*
* 1884: *Mennesket efter Døden og Troen i Tvivl : to Prædikener*	
* 1870: *Ikabod : halvhundrede Digte*

## Referanser


## Eksterne lenker